കൗണ്സില് യോഗം അലങ്കോലപ്പെടുത്തല്! നാല് ഉദ്യോഗസ്ഥര്ക്ക് നോട്ടീസ് നല്കും ചങ്ങനാശേരി: നഗരസഭാ കൗണ്സില് യോഗം അലങ്കോലപ്പെടുത്തി പ്രതിഷേധം സംഘടിച്ച നാല് ഉദ്യോഗസ്ഥര്ക്ക് മൂന്നുദിവസത്തിനകം വിശദീകരണം നല്കണമെന്നാവശ്യപ്പെട്ട് അച്ചടക്കലംഘന നോട്ടീസ് നല്കാന് നഗരസഭാ സ്റ്റിയറിംഗ് കമ്മിറ്റി യോഗം തീരുമാനിച്ചു. കൗണ്സില് യോഗത്തില്നിന്നും ചെയര്പേഴ്സന്റെ അനുമതിയില്ലാതെ ഇറങ്ങിപ്പോയി മറ്റ് ഉദ്യോഗസ്ഥരെ പ്രതിഷേധത്തിനു സംഘടിപ്പിച്ച നാല് ഉദ്യോഗസ്ഥര്ക്ക് നോട്ടീസ് നല്കാനാണ് സ്റ്റിയറിംഗ് കമ്മിറ്റി തീരുമാനിച്ചത്. എന്നാല്, ഇവരുള്പ്പെടെ പ്രതിഷേധം സംഘടിപ്പിച്ച മുഴുവന് ഉദ്യോഗസ്ഥര്ക്കും വിശദീകരണത്തിനു നോട്ടീസ് നല്കുമെന്ന് മുനിസിപ്പല് സെക്രട്ടറി അനില്കുമാര് പറഞ്ഞു. നാളെ ഇവര്ക്ക് നോട്ടീസ് നല്കുമെന്നും ബുധനാഴ്ച വൈകുന്നേരത്തിനകം വിശദീകരണം നല്കണമെന്നാണ് നോട്ടീസില് ആവശ്യപ്പെട്ടിരിക്കുന്നതെന്നും സെക്രട്ടറി കൂട്ടിച്ചേര്ത്തു. ചെയര്പേഴ്സണ് സന്ധ്യാ മനോജ് അധ്യക്ഷത വഹിച്ചു. വൈസ്ചെയര്മാന് ബെന്നി ജോസഫ്, സ്റ്റാന്ഡിംഗ് കമ്മിറ്റി ചെയര്മാന്മാരായ നെജിയ നൗഷാദ്, അഡ്വ. മധുരാജ്, എല്സമ്മ ജോബ്, ബീനാ ജോബി, കുഞ്ഞുമോള് സാബു, മുനിസിപ്പല്സെക്രട്ടറി അനില്കുമാര് എന്നിവര് യോഗത്തില് പങ്കെടുത്തു. വിശദീകരണം തൃപ്തികരമല്ലെങ്കില് ഉദ്യോഗസ്ഥര്ക്കെതിരേ നടപടി സ്വീകരിക്കുമെന്ന് ചെയര്പേഴ്സണ് സന്ധ്യാ മനോജ് പറഞ്ഞു. ഉദ്യോഗസ്ഥരുടെ ഭാഗത്തുനിന്നും കൗണ്സിലര്മാരുടെ നേര്ക്കു ഭീഷണിയോ കയ്യേറ്റശ്രമമോ ഉണ്ടായെന്നു പരാതി ലഭിച്ചാല് പോലീസിനു കൈമാറാനും യോഗം തീരുമാനിച്ചിട്ടുണ്ട്. നഗരസഭയുടെ 202122 വാര്ഷിക പദ്ധതികള് നടപ്പാക്കുന്നതില് എന്ജിനിയറിംഗ് വിഭാഗം വീഴ്ച വരുത്തുന്നതായി വെള്ളിയാഴ്ച നടന്ന നഗരസഭയുടെ അടിയന്തര കൗണ്സിലില് കൗണ്സിലര്മാര് രൂക്ഷ വിമര്ശനം നടത്തി. ഇതിനിടയിലാണ് കൗണ്സില് യോഗത്തില് പങ്കെടുത്തുകൊണ്ടിരുന്ന നാല് ഉദ്യോഗസ്ഥര് ഹാളിനു പുറത്തിറങ്ങിപ്പോയി ഒരു വിഭാഗം ജീവനക്കാരെ സംഘടിപ്പിച്ചുകൊണ്ടുവന്ന് കൗണ്സില് യോഗം നടന്ന ഹാളിനു മുന്പില് കുത്തിയിരുന്നു മുദ്രാവാക്യം വിളിക്കുകയും യോഗം അലങ്കോലപ്പെടുത്താന് ശ്രമിക്കുകയും ചെയ്തത്. ഇത് കടുത്ത അച്ചടക്ക ലംഘനമാണെന്ന് സ്റ്റിയറിംഗ് കമ്മിറ്റി വിലയിരുത്തി. പദ്ധതികളുടെ നടത്തിപ്പില് അലംഭാവം കാട്ടിയതിന്റെ ഉത്തരവാദിത്വം വകുപ്പ് മേധാവിയായ എന്ജിനിയര്ക്കാണെന്നും ഇദ്ദേഹത്തെ സ്ഥലംമാറ്റണമെന്നാവശ്യപ്പെട്ടുള്ള പ്രമേയവും വെള്ളിയാഴ്ച ചേര്ന്ന അടിയന്തര കൗണ്സില് പാസാക്കിയിട്ടുണ്ട്. പദ്ധതി പൂര്ത്തിയാകാന് അഞ്ചുമാസം മാത്രമുള്ളപ്പോഴാണ് എന്ജിനിയറിംഗ് വിഭാഗത്തിന്റെ മെല്ലെപ്പോക്കു മൂലം 121 വാര്ഷിക പദ്ധതികളില് എണ്പതു പദ്ധതികളുടെ നടത്തിപ്പും എങ്ങുമെത്തിയിട്ടില്ലെന്നു നഗരസഭാധികൃതര് ചൂണ്ടിക്കാട്ടുന്നത്.